b'\n_START_ARTICLE_\nMese\xc4\x8dnica (opera)\n_START_PARAGRAPH_\nMese\xc4\x8dnica (ital. La sonnambula) je opera v dveh dejanjih (\xc5\xa1tirih slikah) Vincenza Bellinija. Libreto je napisal Felice Romani po predlogi Eugena Scriba. Krstna predstava je bila v milanskem gledali\xc5\xa1\xc4\x8du Teatro Carcano 6. marca 1831. Vlogo Amine je interpretirala skladateljeva prijateljica sopranistka Giuditta Pasta, v vlogi Elvina pa je nastopil tenorist Giovanni Battista Rubini. Bellini je glasbo napisal izredno hitro. Upo\xc5\xa1tevati je treba, da sta 11. januarja z libretistom \xc5\xa1e iskala snov za opero. V manj kot dveh mesecih pa je bil tako kon\xc4\x8dan libreto, glasba ter gledali\xc5\xa1ke sku\xc5\xa1nje. Opera je na krstni predstavi do\xc5\xbeivela pravi triumf._NEWLINE_V Ljubljani so Mese\xc4\x8dnico prvi\xc4\x8d uprizorili \xc5\xbee \xc5\xa1tiri leta po milanski praizvedbi, in sicer 15. decembra 1835 v \xc4\x8dasu gostovanja gledali\xc5\xa1ke dru\xc5\xbebe impresarija F. A. Zwoneczka. V sezoni 1839/1840 je Mese\xc4\x8dnico ponovno izvedla operna dru\xc5\xbeba Josefa Gl\xc3\xb6ggla, v sezoni 1841/1842 pa dru\xc5\xbeba Eduarda Neufelda. 1. februarja 1850 so Mese\xc4\x8dnico uprizorili v ljubljanskem Stanovskem gledali\xc5\xa1\xc4\x8du. Izvedli so jo tamkaj\xc5\xa1nji operni ljubitelji pod vodstvom Ga\xc5\xa1parja Ma\xc5\xa1ka. Prva slovenska izvedba opere je bila 11. aprila 1975 na odru mariborske Opere, zadnja postavitev je bila prav tam 6. aprila 2018.\n_START_SECTION_\nVsebina\n_START_PARAGRAPH_\nGodi se na \xc5\xa1vicarskem pode\xc5\xbeelju v za\xc4\x8detku 19. stoletja.\n_START_SECTION_\nPrvo dejanje\n_START_PARAGRAPH_\nVa\xc5\xa1\xc4\x8dani pri\xc4\x8dakajo Amino. Ta se zbranim va\xc5\xa1\xc4\x8danom zahvali za prisr\xc4\x8dno dobrodo\xc5\xa1lico. Potem ko prispe notar, za njim pa z zamudo tudi Elvino, ki poda Amini prstan, mladoporo\xc4\x8denca podpi\xc5\xa1eta sklenitev zakona. Med svate nepri\xc4\x8dakovano zaide Rudolf, sin nedavno umrlega grofa, ki v Amini prepozna ljubezen iz svojih mladostnih dni. Rudolf jo za\xc4\x8dne opazovati z ob\xc4\x8dudovanjem, zato postane Elvino ljubosumen. Amina do pri\xc5\xa1leka ne goji nobenih posebnih \xc4\x8dustev, zato brez ve\xc4\x8djih te\xc5\xbeav potola\xc5\xbei svojega izvoljenca Elvina._NEWLINE_Amina se po svojem\xc2\xa0\xc2\xbbno\xc4\x8dnem sprehodu\xc2\xab\xc2\xa0v snu, med katerim zatava do Rudolfove sobe in naposled zaspi na njegovi postelji, zaman trudi dokazati nedol\xc5\xbenost, saj vse okoli\xc5\xa1\xc4\x8dine namigujejo, da je bil glavni motiv Amininega no\xc4\x8dnega obiska ljubezenski sestanek z grofom. Elvino iz nepomirljive jeze in globoke razo\xc4\x8daranosti nad Aminino domnevno nezvestobo odpove poroko.\n_START_SECTION_\nDrugo dejanje\n_START_PARAGRAPH_\nKmetje \xc5\xbeelijo obiskati grofa Rudolfa in ga spodbuditi, naj ubrani Aminino \xc4\x8dast in javno razglasi njeno nedol\xc5\xbenost. Amina poto\xc5\xbei svoji kru\xc5\xa1ni materi Teresi, da jo je Elvino zapustil. Njen poskus, da bi ga prepri\xc4\x8dala o svoji nedol\xc5\xbenosti, je ponovno obsojen na neuspeh. Amina nato ponovno spregovori \xe2\x80\x93 v upanju, da se bo Elvino vrnil k njej, vendar ga ne prepri\xc4\x8da._NEWLINE_Grof Rudolf je pri\xc5\xa1el v vas, da bi prisegel Aminino nedol\xc5\xbenost, vendar ostane Elvino neizprosen in sname nevesti poro\xc4\x8dni prstan. Elvino je razdvojen, Amina pa je odlo\xc4\x8dena, da Elvina pridobi nazaj. Zaljubljenca se pobotata in opera se sre\xc4\x8dno kon\xc4\x8da.'